**Ģedimins Salmiņš** (dzimis 1933. gada 4. jūlijā Ainažos, miris 2012. gada 30. augustā Rucavā) bija pedagogs, vēsturnieks, ICCF starptautiskais meistars (1998) šahā, Atzinības krusta kavalieris (2008).

Biogrāfija
----------

Mācījies Ainažu pilsētas pamatskolā, Salacgrīvas vidusskolā, kuru beidzis 1953. gadā. Pēc skolas beigšanas turpinājis izglītoties Latvijas Valsts pedagoģiskajā institūtā (LVPI) Dabas zinātņu fakultātes fiziskās audzināšanas nodaļā. Mācību laikā Rīgā sasniedzis labus rezultātus vieglatlētikas sprinta distancēs, kā arī 1953. gada janvārī Latvijas PSR 10. čempionāta ceturdaļfinālā Cēsīs izpildīja pirmās sporta klases normu šahā. Latvijas PSR Izglītības darbinieku arodbiedrības 1957. gada čempionātā šahā izcīnīta 3. vieta (uzvarējis Marks Pasmans). 

Pēc augstskolas beigšanas Ģedimins Salmiņš 1957. gada 1. augustā uzsācis darbu Rucavas vidusskolā par fizkultūras skolotāju, drīz vien sācis mācīt arī ķīmiju. No 1971. līdz 1996. gada augusta nogalei pildījis skolas direktora pienākumus.

Vairākkārt ievēlēts par deputātu vietējo pašvaldību vēlēšanās. 1989. gadā bijis Liepājas rajona padomes deputāts un vadījis izglītības komisiju. 1994. gadā kandidējis pašvaldību vēlēšanās un ievēlēts Rucavas pagasta padomes 7 deputātu skaitā. 2009. gada Rucavas novada domes vēlēšanās ievēlēts Rucavas novada domē.

Korespondencšahists
-------------------

Nopietnās korespondencšaha sacensībās Ģedimins Salmiņš sāka piedalīties no 1960. gada. Spēlējis daudzos Padomju Savienībā un ārzemēs rīkotajos turnīros, sasniedzot augstas vietas gan sporta biedrības "Vārpa" sacensībās, gan starptautiskajos korespondencšaha "EU/M/GT" finālturnīros. 1988. gadā uzvarētais Ziemeļvalstu senioru I čempionāts ar 11 punktiem no 15 dod ICCF starptautiskā meistara titulu.

Vēsturnieks
-----------

2000. gadā pēc aiziešanas pensijā uzsāka ražīgu novadpētnieka un šaha vēsturnieka darbu. Tika publicētas 8 grāmatas par korespondencšahu un šaha vēsturi, kā arī daudz rakstu periodikā par Rucavas novada pagātni. Darbos par šaha vēsturi daudz pieskāries līdz šim maz pētītām Hermaņa Matisona, Friča Apšenieka, Mildas Laubertes dzīves lappusēm, kā arī Latvijas šaha attīstībai līdz 1944. gadam, īpaši uzsverot nezināmus faktus par Otrā pasaules kara laika šaha dzīvi.

Salmiņa grāmatas izceļas ar bagātīgu un rūpīgi pārbaudītu faktoloģisko materiālu, svaigu skatienu uz labi zināmām personībām, analītisku pieeju vēstures problēmām. Izklāsts grāmatās ir literāri noslīpēts, to papildina labas ilustrācijas un šaha partiju analīze.

Piemiņas turnīri
----------------

Kopš 2013. gada Rucavā notiek Ģedimina Salmiņa piemiņas turnīri šahā, kurus organizē Rucavas novada dome un kuros piedalās galvenokārt Kurzemes šahisti. 2013. gadā pirmajā piemiņas turnīrā piedalījās 30 dalībnieki, bet 2014. gadā otrajā piemiņas turnīrā - 38 dalībnieki. 2015. gada jūlijā notika trešais piemiņas turnīrs, kurā piedalījās 30 dalībnieki. 2016. gada 17. jūlijā notika ceturtais piemiņas turnīrs, kurā piedalījās 36 dalībnieki. 2017. gada 22. jūlijā notika piektais piemiņas turnīrs, kurā piedalījās 32 dalībnieki. 2018. gada 22. jūlijā notika sestais piemiņas turnīrs, kurā piedalījās 33 dalībnieki. 2019. gada 21. jūlijā notika septītais piemiņas turnīrs, kurā piedalījās 39 dalībnieki. 2020. gada 2. augustā notika astotais piemiņas turnīrs, kurā piedalījās 43 dalībnieki. 2022. gada 7. augustā notika devītais piemiņas turnīrs, kurā piedalījās 46 dalībnieki. 2023. gada 18. augustā notika desmitais piemiņas turnīrs, kurā piedalījās 27 dalībnieki.

### Piemiņas turnīru uzvarētāji

* 2013. gads - Jānis Isakovs
* 2014. gads - Mārcis Šmits
* 2015. gads - Andris Roze
* 2016. gads - Āris Ozoliņš
* 2017. gads - Āris Ozoliņš
* 2018. gads - Uldis Melderis
* 2019. gads - Danīls Guļnevs
* 2020. gads - Iļja Šarakovs
* 2022. gads - Iļja Šarakovs
* 2023. gads - Viktors Šteinbergs

Bibliogrāfija
-------------

* "Šahs Vaiņodē, Priekulē, Rucavā (1927-1944)", Liepāja, LiePA, 2001, ISBN 9984-654-58-3.
* "Liepājas šaha dzīves lappuses (1894-1944)", Liepāja, LiePA, 2003, ISBN 9984-754-10-3.
* "Korespondencšahs - tas ir interesanti", Liepāja, LiePA, 2002, ISBN 9984-654-75-3.
* "Korespondencšahs Latvijā (1877-1944)", Liepāja, LiePA, 2005, ISBN 9984-754-36-7.
* "Fricis Apšenieks (1893-1941)", Liepāja, LiePA, 2006, ISBN 9984-754-71-5.
* "Sudraba važiņa no Stokholmas. Milda Lauberte šaha cīņās" (kopā ar Valdemāru Zemīti), Liepāja, LiePA, 2007, ISBN 9984-754-90-5 Nepareizs ISBN.
* "No Parīzes līdz Prāgai. Hermanis Matisons (1894-1932) ", Liepāja, LiePA, 2008, ISBN 978-9984-821-27-6.
* "Visām grūtībām par spīti. Šahs Latvijā (1941.1.VII - 1944.31.VII)", Liepāja, LiePA, 2009, ISBN 978-9984-821-57-3.

Atsauces
--------

1. ↑  «Latvijas Valsts prezidenta mājas lapa». Arhivēts no oriģināla, laiks: 2012. gada 10. oktobrī. Skatīts: 2012. gada 10. oktobrī.
2. ↑  «Skolas direktori». Arhivēts no oriģināla, laiks: 2013. gada 27. jūlijā. Skatīts: 2012. gada 19. oktobrī.
3. ↑  «Ģedimins Salmiņš. Reiz bija Ēlija. Rucavas novada vēsture». Arhivēts no oriģināla, laiks: 2010. gada 31. janvārī. Skatīts: 2012. gada 10. oktobrī.
4. ↑  Aizvadīts pirmais Ģ. Salmiņa piemiņas turnīrs
5. ↑  Ģ. Salmiņa turnīrā izcils rezultāts Mārcim Šmitam
6. ↑  Andris Roze izcīna uzvaru Ģ. Salmiņa piemiņas turnīrā
7. ↑  Ģedimina Salmiņa piemiņas turnīrā uzvar Āris Ozoliņš
8. ↑  Ģedemina Salmiņa piemiņas turnīrā Rucavā pārliecinoši uzvar Āris Ozoliņš
9. ↑  Kuldīgā uzvar Tenis, Rīgā – Savičevs, Rucavā – Melderis
10. ↑  ICCF IM Salmins Gedimins memorial-2019
11. ↑  ICCF IM Salmins Gedimins memorial - 2020
12. ↑  Salmiņa piemiņas turnīrs pulcē rekordlielu dalībnieku skaitu
13. ↑  ICCF IM Salmins Gedimins memorial - 2022
14. ↑  Salmiņa piemiņas šaha turnīrā uzvar Iļja Šarakovs
15. ↑  Salmina\_G\_memorial\_23
16. ↑  Rucavā aizvadīts jau desmitais Ģedimina Salmiņa piemiņas turnīrs

Ārējās saites
-------------

* Ģedimins Salmiņš nekrologs LKŠF - Latvijas korespondencšaha federācijas vietnē

  


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 286003770
* LNB: 000056146
* ISNI: 0000 0003 9203 6440

 |

 |